**Áldozati vasárnap**

**a Budavári Evangélikus Egyházközségben**

**2022. október 16.**

Kedves Testvérek!

Az idei munkatervünk címét így fogalmaztuk meg: **Növekedjünk a hitben!** Szükségünk van arra, hogy az ingatag világban erős támaszunk legyen, s Isten szeretetében, mint erős várban, békességet találjunk! Ehhez segíthet bennünket az ige hallgatása, mert a hit hallásból van! (Rm 10.)

Olyan jó, hogy az igehallgatás és az úrvacsora által, valamint a keresztyén közösség szeretete és szolgálata révén megtapasztalhatjuk azt, hogy Isten növeli a belé vetett bizalmunkat. Sokan mondják azt, hogy ha belépnek a templomba, akkor találkoznak a békesség áldott erejével.

Ebben az évben a Bécsi kapu téri templomunk felszentelésének **127. évfordulóját** ünnepeljük. Ehhez az ünnephez kötötten hirdettük meg évekkel ezelőtt az **áldozati vasárnapot.**

*Hálát adunk a templomunkért, és hitvalló módon teszünk ilyenkor bizonyságot arról, hogy a templom és a gyülekezet fontos számunkra, és az Istentől jövő békesség belőlünk is kisugárzó áldássá lehet.*

* **Október 16-én,** vasárnap – a szokott rendben lesznek délelőtti istentiszteleteink. A 11.00-kor kezdődő istentiszteletünk keretében **megáldjuk a jubiláló házaspárokat. Igét hirdet: dr. Fabiny Tamás**
* **Október 16-én** vasárnap **18.00 órakor** pedig a 11 éves Budavári Gospel Kórusajándékoz meg születésnapi koncertjével.

**Ebben az évben az áldozati vasárnap adományait újra a templomunk külső tatarozásának előkészítésére, és az energia-takarékos megoldások megteremtésére fogjuk fordítani.**

Látható, hogy a templomunk kölső vakolata – az 1999-ben történt nagy tatarozás óta - jelentősen megromlott. A párkányok áznak, a vakolat több helyen hullik. **Az épitési munkacsoportunk az idei évben a eresz-csatornák és a bádogos felületek javítását tervezte, amely még ebben az évben meg is történik.** A kivitelezővel a szeerződést megkötöttük.

Tudjuk, hogy a teljes tatarozást a saját erőnkből nem fogjuk tudni megvalósítani, de úgy döntöttünk, hogy előkészítő munkákat folytatjuk. A jelen helyzetben gondolnunk kell arra is, hogy miként tudunk majd energiatakarékos módon élni.

A presbitérium döntése alapján az áldozati vasárnapon befolyó **adományok 10%-t rászoruló evangélikus gyülekezetek támogatására fordítjuk,** hogy így fejezzük ki szolidaritásunkat azok felé, akik a mienkénél sokkal rosszabb körülmények között élnek. **S** **10%-t pedig a gyermekek közötti szolgálat támogatására fordítjuk,** és így tegyünk hitet amellett, hogy fontos számunkra a jövő!

**Szeretettel hívjuk, várjuk hittestvéreinket 2022. októberében,**

**a reformáció hónapjában minden istentiszteletünkre,**

**külön szeretettel az áldozati vasárnapra!**

Kérjük, hogy az **adományaikat - névvel ellátott borítékban** - helyezzék a perselybe!

Ha valaki nem tud részt venni az áldozati vasárnapon, akkor az adományát **november 15-ig** juttathatja el névvel ellátott borítékban a Lelkészi Hivatalba, vagy átutalással/csekken az egyházközség számlájára. **(OTP - 11702036-22377827)** Kérjük, hogy a közleményben tüntessék fel: **ÁLDOZATI VASÁRNAP 2022.**

Az így befolyó adományokat kizárólag a fent megnevezett célokra fogjuk fordítani! A befolyt adományokról és felhasználásukról részletes tájékoztatót adunk a honlapunkon és a Budavári Hírmondóban.

Adja Isten, hogy sokan és sokszor mondhassuk a zsoltárossal:   
**„Bemehetek házadba, mert te nagyon szeretsz engem,**

**és szent templomodban leborulok, mert tisztellek téged.”**

Erős vár a mi Istenünk!

|  |  |  |  |
| --- | --- | --- | --- |
| Bence Imre | Heinczinger Orsolya | Péter Zoltán | Bencéné Szabó Márta |
| lelkész | felügyelő | lelkész | lelkész |

Budapest, 2022. szeptember 18.